ออมสินเปิดธนาคารผู้สูงอายุ
ออมสินดีเดย์เปิดตัวธนาคารผู้สูงอายุ พร้อมเปิดสินเชื่อบ้าน 5,000 ล้าน ช่วยเงินยังชีพคนชรา
31 มี.ค. 2560

ออมสินดีเดย์เปิดตัวธนาคารผู้สูงอายุ พร้อมเปิดสินเชื่อบ้าน 5,000 ล้าน ช่วยเงินยังชีพคนชรานายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินเตรียมเปิดตัวธนาคารผู้สูงอายุในช่วงต้นเดือน เม.ย.นี้ โดยจะมีทั้งการปล่อยสินเชื่อและการรับฝากเงินในอัตราดอกเบี้ยพิเศษ ทั้งนี้สินเชื่อที่อยู่อาศัยสำหรับผู้สูงอายุ หรือ รีเวิร์ส มอร์ทเกจ (Reverse Mortgage) นั้น เบื้องต้นกำหนดวงเงินก้อนแรก 5,000 ล้านบาท ปล่อยสินเชื่อให้ผู้สูงอายุที่มีอายุตั้งแต่ 60 ปีขึ้นไป นำกรรมสิทธิ์ในที่อยู่อาศัยมาเป็นหลักประกันในการขอสินเชื่อไว้เป็นค่าใช้จ่ายในการครองชีพ สำหรับวงเงินที่ปล่อยกู้แยกเป็น ที่ดินพร้อมอาคารให้กู้ได้ไม่เกิน 70% ส่วนห้องชุดให้กู้ไม่เกิน 60% ของราคาประเมิน ดอกเบี้ย 6% ตลอดอายุสัญญา รวมทั้งกำหนดให้หลักประกันต้องอยู่ในแหล่งชุมชนที่มีความเจริญ มีสาธารณูปโภคที่จำเป็น และห้ามนำหลักประกันไปให้เช่าต่อกรณีที่เสียชีวิตก่อนให้สิทธิทายาทในการซื้อหรือกู้เพื่อเอาหลักประกันคืนได้ โดยในระยะแรกกำหนดทำโครงการนำร่องในเขต กทม. และปริมณฑล “ถ้ากู้ตอน 60 ปี ธนาคารจะทยอยจ่ายเงินให้ได้นานถึง 25 ปี ซึ่งเท่ากับผู้สูงอายุจะมีเงินใช้ถึงอายุ 85 ปี ที่ต้องเลือกหลักประกันที่ดีก่อน เพราะออมสินเป็นธนาคาร นอกจากปล่อยกู้ช่วยเหลือคนแล้ว ยังมีหน้าที่ดูแลผู้ฝากเงินด้วย” นายชาติชาย กล่าวนอกจากนี้ ธนาคารยังเปิดโครงการเงินฝากปลอดภาษีเพื่อผู้สูงอายุ ผู้ฝากต้องมีอายุ 60 ปีขึ้นไป ให้ดอกเบี้ย 1% ลงรับดอกเบี้ยปีละ 2 ครั้ง ณ วันที่ 30 มิ.ย. และ 31 ธ.ค.ของทุกปีอีกด้วย ทั้งนี้กำหนดเงื่อนไขการรับฝากเงิน ต้องเปิดบัญชีขั้นต่ำ 100 บาท รับฝากสูงสุดไม่เกินรายละ 1 ล้านบาท เปิดบัญชีได้คนละ 1 บัญชี และเปิดให้ถอนเงินวันละกี่ครั้งก็ได้นายชาติชาย กล่าวต่อว่า ธนาคารยังมีสินเชื่อลูกกตัญญูที่ดูแลบุพการีและสินเชื่อธนาคารประชาชนที่ให้กู้แก่ผู้สูงอายุที่มีอายุตั้งแต่ 60 ปีขึ้นไป แต่ยังประกอบอาชีพค้าขาย ยื่นขอสินเชื่อดอกเบี้ยพิเศษได้จนถึงอายุ 70 ปี